钦定古今图书集成/明伦汇编/闺媛典/第071卷 > 吴朝祯妻邹氏
## 钦定古今图书集成/明伦汇编/闺媛典/第071卷 > 吴朝祯妻邹氏

按《兴化县志》：“邹氏，吴朝祯妻。年十七而嫁，朝祯病危，
氏矢与同死。自制履，俄而夫疾起。又十年更病。氏请
于伯氏，立嗣子日观，而夫死。氏为敛具，已区画家事
毕，即不食，吞椒二合，遇救免，自经又不得，仰天长号，
触棺死。所著履，十年前物也。人于床头得利刀，长寸
许。”

===陈氏女===按《如皋县志》：“陈氏女，故兰谿人，生于如皋。父死，随母
适李。李亦兰谿人，赘邑甿万赏家。赏女亡，继娶陈母。
李寻丧，母又他适，女留焉。赏夫妇无依，移佃豪家田，
居北郭外。豪瞰女美，赂赏欲得女，赏佣奴也，遂许焉。
以告女，女詈不从，晨起，赏出而豪至，以金挑之，女大
诟，适盥，以水泼其面，豪意沮而退，复赂赏，迁之城中。”
女大哭，过市，一市人皆知之。及抵所迁室，阖户自缢，
赏亟逃去。